Läti piimatööstused kavatsevad pöörduda konkurentsinõukogusse, et kaubanduskettide eest kaitset leida, kirjutas Dienas Bizness.
"Nende südametunnistusetus ja isu on viinud selleni, et oleme sunnitud pöörduma konkurentsinõukogusse. Las see hindab, kas Läti kaks suuremat kaubandusketti kuritarvitavad oma domineerivat positsiooni või mitte," ütles Läti piimaliidu juht Janis Šolks.
Niigi kahjulikele piimatoodete tarnetingimustele lisaks nõuavad kaubandusketid tootjatelt täiendavat raha marketingi, toodete positsioneerimise ja müügimahu pealt, rääkis ta. "Olukord on absurdne. Läti esmatarbekaupade tootjatel tuleb võidelda kaupmeestega õiguse eest levitada toodangut oma maa turul," ütles Šolks.